Carsten Hansen (S), 2000-05-09:
I Danmark er det generelle årlige niveau for nyopførelse af almene boliger ca. 6.000.
Det har været lidt i tilbagegang, men er nu på vej fremad igen, og vi ønsker i Socialdemokratiet en fastholdelse af dette gode niveau og vil også være positive over for opførelsen af flere almene boliger, da vi ser denne boligform som en god løsning på mange sociale problemer.
Derfor er vi som udgangspunkt enige med Enhedslisten.
Vi skal sørge for gode vilkår for opførelsen af nye almenboliger, og vi ser i Socialdemokratiet med stor alvor på opgaven og den problemstilling, Enhedslisten rejser her i dag.
Vi vedtog jo i 1998 en lovændring, der bl.a. efter kommunernes eget ønske afskaffede rammebeløbet og den straf, der lå, hvis man overskred det.
Det gjorde kommunerne langt mere ansvarlige over for det, vi kan kalde totaløkonomien i det støttede byggeri.
Og på sigt må man jo sige, at det ikke bliver dyrere for kommunerne, idet den samlede udgift for kommunerne ikke blev dyrere.
Vi støtter også ideen om at motivere kommunerne til at opføre flere almennyttige boliger, men ønsker samtidig at fastholde kommunerne i realistiske og økonomisk ansvarlige finansieringsmuligheder.
Derfor må en omlægning, som Enhedslisten har foreslået, indgå i en helhed og en prioritering af den samlede indsats på området. Men som jeg sagde før, tager vi rent faktisk problemstillingen alvorligt.
Som by- og boligministeren nævnte, har vi jo afsat en låneramme på 100 mio. kr. i Indenrigsministeriet for at afhjælpe likviditetsbehovet i kommunerne ved opførelse af støttede boliger og en anden låneramme til den fulde grundkapital på boliger for flygtninge, ældreboliger og ombygning af plejehjem.
Hvis vi ser lidt på, hvad der er sket i de udspil, regeringen er kommet med, kan vi sige, at i forhold til integrationsudspillet i februar i år foreslår vi jo etablering af direkte tilskud til landkommuner, der gennem opførelse af almennyttige boliger vil være med til at påtage sig et medansvar for løsningen af landets boligsociale problemer.
Der kan man jo sige, at erfaringen fra regeringens Byudvalg også viser, at den indsats i problemramte boligområder ved lejenedsættelse og fysiske forbedringer kan være med til at bremse den negative udvikling.
Så her er altså tale om en meget direkte støtte til den almene boligsektor og til de støttede boliger som løsningen på sociale og integrationsmæssige problemer.
Derfor ønsker vi så også med det lovforslag, der hedder L 211, at etablere en låneordning på de 220 mio. kr. om året for at sætte direkte ind over for de boligsociale problemer.
Disse midler skal jo som sagt anvendes til huslejenedsættelse og vedligeholdelse, der har til formål at øge visse almene boligområders aktiviteter og konkurrenceevne.
Det er en vigtig del af den danske boligform. Men vi mener, det ikke er uproblematisk at gribe ind på nuværende tidspunkt, idet det må indgå, som der blev sagt også fra boligministerens side, i den samlede balance, der er økonomisk, boligpolitisk og imellem kommunerne og staten.
Og så ser vi jo i dag, at antallet af nybyggede almene boliger igen er stigende, hvilket vi også fra Socialdemokratiets side tager som et udtryk for, at kommunerne har erkendt, at der er et behov for flere almene boliger.
Vi vil følge udviklingen nøje, men understreger, at det må indgå i en samlet vurdering.
Og på det foreliggende grundlag må vi afvise Enhedslistens forslag, men vil følge udviklingen nøje og stiller os positivt med hensyn til at se på problemstillingen senere hen.